b'\n_START_ARTICLE_\nFukuoka\n_START_SECTION_\nHistoria\n_START_PARAGRAPH_\nFukuokan (Kashiin, Hakatan, Sawaran ja Imazun alueet) sanotaan olevan Japanin vanhin kaupunki, koska se sijaitsee l\xc3\xa4hell\xc3\xa4 Kiinaa ja Koreaa. Fukuokan alue on yksi vanhimmista esi-j\xc5\x8dmon-kauden asutusalueista. Dazaifu oli maan hallinnollinen keskus vuonna 633, mutta jotkin tutkijat v\xc3\xa4itt\xc3\xa4v\xc3\xa4t p\xc3\xa4\xc3\xa4kaupungin olleen juuri t\xc3\xa4ll\xc3\xa4 alueella. Muinaiset tekstit kuten Kojiki ja arkeologiset l\xc3\xb6yd\xc3\xb6t vahvistavat t\xc3\xa4m\xc3\xa4n alueen olleen t\xc3\xa4rke\xc3\xa4 Japanin synnylle. Jotkin tutkijat menev\xc3\xa4t jopa niin pitk\xc3\xa4lle, ett\xc3\xa4 he v\xc3\xa4itt\xc3\xa4v\xc3\xa4t t\xc3\xa4m\xc3\xa4n olleen juuri ensimm\xc3\xa4inen alue, jossa ulkopuoliset ja keisarillinen perhe astuivat maihin. Kuitenkin monien muiden varhaista Japania koskevien teorioiden tavoin sille ei l\xc3\xb6ydy paljoakaan todisteita.\n_START_SECTION_\nNykyisen kaupungin muodostaminen (1889)\n_START_PARAGRAPH_\nFukuoka oli aikoinaan voimakkaan Chikuzenin daimion asuinpaikka, ja sill\xc3\xa4 oli suuri merkitys Japanin keskiaikaisessa historiassa. Alueella sijainnut tunnettu Ieyasun temppeli tuhoutui tulipalossa Boshin-sodan aikana 1868._NEWLINE_Nykyinen kaupunki muodostettiin 1. huhtikuuta 1889 kahden kaupungin, Hakatan ja Fukuokan, yhdistyess\xc3\xa4. Historiallisesti Hakata oli satama- ja kauppakaupunki ja oli siten kytk\xc3\xb6ksiss\xc3\xa4 paikalliseen kulttuuriin. Viel\xc3\xa4 nyky\xc3\xa4\xc3\xa4nkin Hakatan alue on kaupungin t\xc3\xa4rkeimpi\xc3\xa4 kaupallisia alueita. Toisaalta Fukuoka oli samuraiden koti, ja sen nime\xc3\xa4 oli k\xc3\xa4ytetty ensimm\xc3\xa4isen Chikuzenin daimion, Kuroda Nagamasan, nimetty\xc3\xa4 sen syntym\xc3\xa4paikkansa mukaan. Nykyisin Fukuokan puolella sijaitsee t\xc3\xa4rkein kauppa-alue Tenjin._NEWLINE_Kun Hakata ja Fukuoka p\xc3\xa4\xc3\xa4ttiv\xc3\xa4t yhdisty\xc3\xa4, pidettiin Hakatassa kokous uuden nimen p\xc3\xa4\xc3\xa4tt\xc3\xa4miseksi. Aluksi nimeksi valittiin Hakata, mutta ryhm\xc3\xa4 samuraita rynt\xc3\xa4si sis\xc3\xa4\xc3\xa4n kokoukseen ja pakotti paikallaolijat valitsemaan Fukuokan kaupungin yhteiseksi nimeksi. Hakata-nimityst\xc3\xa4 kuitenkin k\xc3\xa4ytet\xc3\xa4\xc3\xa4n yh\xc3\xa4 viittaamaan Hakatan puoliskoon kaupungista sek\xc3\xa4 erityisesti sen rautatieasemasta, Hakatan asemasta, ja murteesta, Hakata-benist\xc3\xa4.\n_START_SECTION_\nMaantiede\n_START_PARAGRAPH_\nFukuokaa ymp\xc3\xa4r\xc3\xb6iv\xc3\xa4t kolmelta suunnalta vuoret, ja pohjoiseen avautuu Genkain meri. Suurin osa kaupungin keskustasta on rakennettu entisen meren p\xc3\xa4\xc3\xa4lle, ja suunnitelmissa on uusien keinotekoisten saarten rakentaminen Higashi-kun alueelle._NEWLINE_Fukuokasta on noin 1\xc2\xa0100 kilometri\xc3\xa4 Tokioon, 870 km Shanghaihin ja 540 km Souliin. Fukuokan l\xc3\xa4heisyys Koreaan, Kiinaan ja muihin Aasian maihin n\xc3\xa4kyy kaupungin pyrkimyksen\xc3\xa4 toimia Aasian kulttuurin ja talouden risteysalueena.\n_START_SECTION_\nIlmasto\n_START_PARAGRAPH_\nKuten suurimmassa osassa Fukuokan prefektuuria, Fukuokassa on l\xc3\xa4mmin ilmasto. Kaupungin vuotuinen keskil\xc3\xa4mp\xc3\xb6tila on 16,3 \xc2\xb0C ja keskikosteusprosentti 70\xc2\xa0%. Vuodessa on 1\xc2\xa0811 valoisaa tuntia, ja vuotuinen sadem\xc3\xa4\xc3\xa4r\xc3\xa4 on 205 cm. Noin 40\xc2\xa0% vuodesta on pilvist\xc3\xa4._NEWLINE_Talvella l\xc3\xa4mp\xc3\xb6tila putoaa harvoin alle 0 \xc2\xb0C:n ja sade tulee yleens\xc3\xa4 veten\xc3\xa4, joskus lyhyin\xc3\xa4 lumisateina. Kev\xc3\xa4t on l\xc3\xa4mmin ja aurinkoinen, kirsikat kukkivat maaliskuun loppupuolella tai huhtikuun alkupuolella. Sadekausi kest\xc3\xa4\xc3\xa4 noin kuusi viikkoa kes\xc3\xa4\xe2\x80\x93hein\xc3\xa4kuussa, jolloin kosteusprosentti on jatkuvasti l\xc3\xa4hell\xc3\xa4 95\xc2\xa0% ja l\xc3\xa4mp\xc3\xb6tila vaihtelee 25\xe2\x80\x9330 \xc2\xb0C:n v\xc3\xa4lill\xc3\xa4. Kes\xc3\xa4t ovat kosteita ja kuumia l\xc3\xa4mp\xc3\xb6tilojen noustessa l\xc3\xa4helle 37 \xc2\xb0C:a. Syksy usein ajatellaan Fukuokan parhaaksi ajaksi, sill\xc3\xa4 l\xc3\xa4mp\xc3\xb6tilat py\xc3\xb6riv\xc3\xa4t 20 \xc2\xb0C:n v\xc3\xa4lill\xc3\xa4 ja ilma on kuivaa. taifuunikausi on elokuun ja syyskuun aikana.\n_START_SECTION_\nMaanj\xc3\xa4ristykset\n_START_PARAGRAPH_\nFukuoka ei ole l\xc3\xa4hesk\xc3\xa4\xc3\xa4n niin seismisesti aktiivinen kuin monet muut Japanin osat, mutta Fukuokassakin koetaan maanj\xc3\xa4ristyksi\xc3\xa4 toisinaan. Voimakkain j\xc3\xa4ristys sataan vuoteen tapahtui 20. maaliskuuta 2005 kello 10:53, jolloin j\xc3\xa4ristyksen teho japanilaisella skaalalla oli heikko 6, kun maksimi olisi 7. J\xc3\xa4ristyksen seurauksena yksi ihminen kuoli j\xc3\xa4\xc3\xa4ty\xc3\xa4\xc3\xa4n romahtavan sein\xc3\xa4n alle ja yli 400 ihmist\xc3\xa4 loukkaantui. J\xc3\xa4ristyksen keskipiste oli Genkain meress\xc3\xa4, Fukuokan keskustan halki kulkevan Kegon halkeaman ennen tuntemattomassa haarassa. Genkain saari, Nishi-kun osa, vaurioitui kaikista raskaimmin, ja kaikki sen asukkaat siirrettiin turvaan Fukuokan Fukuoka Kokusai Centeriin. J\xc3\xa4lkij\xc3\xa4ristykset jatkuivat ajoittain seuraavien viikkojen aikana samaan aikaan, kun rakentajat ty\xc3\xb6skenteliv\xc3\xa4t vaurioituneiden rakennusten korjaamiseksi. Perinteiset japanilaiset talot k\xc3\xa4rsiv\xc3\xa4t raskaita vaurioita, erityisesti Daimy\xc5\x8dn ja Imazumin alueilla, joissa useita taloja purettiin. Vakuutuskorvausten arvioitiin nousseen noin 15,8 miljardiin jeniin (noin 100 miljoonaa euroa)._NEWLINE_Fukuokan tunnetuin halkeama on juuri Kegon halkeama, joka kulkee koillisesta kaakkoon suurin piirtein Nishitetsun \xc5\x8cmutan linjan suuntaisesti. Aikaisemmin halkeaman arvioitiin olevan vain 22 kilometri\xc3\xa4 pitk\xc3\xa4, mutta nyky\xc3\xa4\xc3\xa4n sen pituudeksi arvioidaan noin 40 kilometri\xc3\xa4. Halkeaman uskotaan tuottavan magnitudin 7 j\xc3\xa4ristyksen joka 15\xc2\xa0000. vuosi. Jos j\xc3\xa4ristyksen keskipiste olisi 10 kilometrin syvyydess\xc3\xa4, tarkoittaisi t\xc3\xa4m\xc3\xa4 pinnalla noin magnitudin heikko 6 j\xc3\xa4ristyst\xc3\xa4 Fukuokan keskustassa, kuten 20. maaliskuuta 2005. Ennen j\xc3\xa4ristyst\xc3\xa4 todenn\xc3\xa4k\xc3\xb6isyyden maanj\xc3\xa4ristykselle tunnetulla Kegon halkeaman p\xc3\xa4tk\xc3\xa4ll\xc3\xa4 30 vuoden sis\xc3\xa4ll\xc3\xa4 oli laskettu olevan 0,4\xc2\xa0%. 20. maaliskuuta 2005 j\xc3\xa4lkeen t\xc3\xa4t\xc3\xa4 todenn\xc3\xa4k\xc3\xb6isyytt\xc3\xa4 on nostettu toistuvasti.\n_START_SECTION_\nV\xc3\xa4est\xc3\xb6\n_START_PARAGRAPH_\n1. helmikuuta 2007 kaupungissa asui 1\xc2\xa0418\xc2\xa0344 ihmist\xc3\xa4, ja v\xc3\xa4est\xc3\xb6tiheys oli 4\xc2\xa0171 ihmist\xc3\xa4 neli\xc3\xb6kilometrill\xc3\xa4. Kaupungin kokonaispinta-ala on 340,60 km\xc2\xb2. V\xc3\xa4est\xc3\xb6n keski-ik\xc3\xa4 on 38,6 vuotta, eli Fukuoka on Japanin toiseksi nuorin suurkaupunki. 4,4\xc2\xa0%:n kasvuvauhdillaan se on my\xc3\xb6s Japanin toiseksi nopeimmin kasvava kaupunki.\n_START_SECTION_\nKulttuuri ja matkailu\n_START_PARAGRAPH_\nFukuoka valittiin yhdeksi "maailman 10 kuumimmasta kaupungista" Newsweek-lehden 3.\xe2\x80\x9310. hein\xc3\xa4kuuta 2006 julkaistussa numerossa. Syit\xc3\xa4 valintaan olivat keskeinen sijainti Aasiassa, kasvava turismi ja kaupank\xc3\xa4ynti sek\xc3\xa4 lentokent\xc3\xa4n ja sataman kasvanut kapasiteetti.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nFukuokan l\xc3\xa4ntisess\xc3\xa4 osassa sijaitseva Sky Dream Fukuoka on maailman toiseksi suurin maailmanpy\xc3\xb6r\xc3\xa4, ja samalla Aasian toiseksi suurin. Sen korkeus on 120 metri\xc3\xa4, halkaisijan ollessa 112 metri\xc3\xa4. Fukuokan linnan rauniot sijaitsevat \xc5\x8chorin puiston vieress\xc3\xa4. Linnasta on j\xc3\xa4ljell\xc3\xa4 vain muutamia muureja ja vallituksia Meiji-restauraation aikaisten levottomuuksien synnytt\xc3\xa4m\xc3\xa4n tulipalon takia. Linnaa on korjailtu ja muutamia torneja on rakennettu uudestaan betonista 1950\xe2\x80\x931960-luvulla, kun Japanissa oli trendin\xc3\xa4 rakentaa vanhoja linnoja turistien houkuttelemiseksi._NEWLINE_Marine Park Uminonakamichi sijaitsee Hakatanlahden pohjoispuolella sijaitsevalla kapealla niemell\xc3\xa4. Puistossa on huvipuisto, el\xc3\xa4inpuisto, puutarhoja, uimarantoja, hotelli ja suuri akvaario._NEWLINE_Hakatan aseman l\xc3\xa4hell\xc3\xa4 sijaitsee Canal City Fukuoka, suuri ja erikoinen kauppakeskus-hotelli-asuintalokompleksi, jota voi kuvailla kaupungiksi kaupungin sis\xc3\xa4ll\xc3\xa4. Canal Cityst\xc3\xa4 l\xc3\xb6ytyy muun muassa elokuvateatteri, kauppoja, hotelli, Fukuokan teatteri ja Raumen Stadium 2.\n_START_SECTION_\nFestivaalit\n_START_PARAGRAPH_\nFukuokassa pidet\xc3\xa4\xc3\xa4n vuosittain useita erilaisia festivaaleja. N\xc3\xa4ist\xc3\xa4 suurimmat ovat Hakata Dontaku ja Hakata-Gion Yamakasa.\n_START_SECTION_\nHakata Dontaku\n_START_PARAGRAPH_\nHakata Dontaku (jap. \xe5\x8d\x9a\xe5\xa4\x9a\xe3\x81\xa9\xe3\x82\x93\xe3\x81\x9f\xe3\x81\x8f\xe6\xb8\xaf\xe7\xa5\xad, Hakata Dontaku Minato Matsuri) on Fukuokassa 3. ja 4. toukokuuta j\xc3\xa4rjestett\xc3\xa4v\xc3\xa4 Festivaali. Festivaalin historia alkaa noin 800 vuoden takaa ja siihen osallistuu yli 2 miljoonaa ihmist\xc3\xa4. Hakata Dontaku onkin Japanin kultaisen viikon suosituin festivaali. Festivaalin aikana esiintymislavoja pystytet\xc3\xa4\xc3\xa4n joka puolelle keskustaa. Lavoilla esitet\xc3\xa4\xc3\xa4n perinteisi\xc3\xa4 japanilaisia esityksi\xc3\xa4 ja festivaalin aikana j\xc3\xa4rjestet\xc3\xa4\xc3\xa4n my\xc3\xb6s paraati._NEWLINE_Festivaali keskeytettiin Meiji-kaudella seitsem\xc3\xa4ksi vuodeksi. Sen j\xc3\xa4rjest\xc3\xa4mist\xc3\xa4 jatkettiin 12. Meijin hallintovuotena ja on siit\xc3\xa4 l\xc3\xa4htien tunnettu nimell\xc3\xa4 Hakata Dontaku.\n_START_SECTION_\nKoulutus\n_START_PARAGRAPH_\nFukuokan kaupunki hoitaa kaikkien julkisten ala- ja yl\xc3\xa4asteiden yll\xc3\xa4pitoa prefektuurin hoitaessa lukiotason koulutuksen j\xc3\xa4rjest\xc3\xa4misen._NEWLINE_Hakata Seish\xc5\x8d -lukio ei vaadi koulupukua oppilailtaan, mik\xc3\xa4 on harvinaista japanilaisissa toiseen asteen oppilaitoksissa.'